《成季小泊南池将往建昌》
宋代·韩淲

相望南池上，悠悠我所思。凌晨理短发，青镜满鬓丝。

间阔将一年，欣喜才见之。春风旬日尔，又去不在兹。

人生易为别，心事多参差。有才岂能閒，君达信无疑。

为我谢知旧，所困非衰迟。尚于吟讽间，畅叙一伸眉。

若怀平昔交，同里今是谁。立丘眇何地，章泉远莫追。

山风吹雪云，岁月密推移。

作者简介：韩淲（biāo）（1159—1224）南宋诗人。字仲止，一作子仲，号涧泉，韩元吉之子。祖籍开封，南渡后隶籍信州上饶（今属江西）。从仕后不久即归，有诗名，著有《涧泉集》。淲清廉狷介，与同时知名诗人多有交游，并与赵蕃（章泉）并称“二泉”。著作历代书目未见著录。史弥远当国，罗致之，不为少屈。人品学问，俱有根柢，雅志绝俗，清苦自持，年甫五十即休官不仕。嘉定十七年，以时事惊心，作甲申秋三诗，得疾而卒，年六十六。